**Bătrâna mea singurătate**

*Cristian Neagu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Corăbii de ceaţă au ancorat în tăcere

La ţărmul sufletului meu pustiit,

De-ngheţul timpului şi de durere,

Ascunsă discret în infinit.

În unele nopţi îmi aud singurătatea

Plângând pe ascuns, prin unghere,

Strivită lent sub greutatea

Atâtor aşteptări fără repere.

Parcă toate îmi sunt întârziate

Iar eu... tragedian şi liric deopotrivă,

Sub pavilionul semnului de moarte

Navighez, resemnat, în derivă.

Mai mult de a-mi trăi fatalitatea

Constat, dincolo de orişice ispită,

Ce mult mi-a îmbătrânit singurătatea

În uşa pe care nimeni, nu mai intră.

Mi-e frig iubito de plecare

Spre-o răstignire-n neştiuturi;

Poate că mâine, e ziua-n care,

Mă voi sfârşi spre începuturi.